**SISTĒMAS PAKALPOJUMU LĪGUMS**

Rīga, *Līguma datums skatāms laika zīmogā*

Akciju sabiedrība "**Augstsprieguma tīkls"** (turpmāk tekstā – **PSO**), pamatojoties uz statūtiem un [datums] pilnvaru [numurs] pārstāv valdes loceklis [vārds, uzvārds] un valdes loceklis [vārds, uzvārds], un

Sabiedrība ar ierobežotu atbildību[komersanta nosaukums](turpmāk tekstā **- RAŽOTĀJS)**, kuru saskaņā ar statūtiem pārstāv [amats, vārds, uzvārds],

katra atsevišķi saukta par **Pusi**, bet kopā – par **Pusēm**, izsakot gribu brīvi, bez maldiem, viltus vai spaidiem, noslēdz šāda satura līgumu (turpmāk tekstā – Līgums);

**1. LĪGUMA PRIEKŠMETS**

1.1. Līguma priekšmets ir elektroenerģijas pārvades sistēmas pakalpojuma (turpmāk tekstā – Pakalpojums) sniegšana RAŽOTĀJAM.

**2. PUŠU PIENĀKUMI UN TIESĪBAS**

2.1. PSO pienākumi:

2.1.1. nodrošināt nepārtrauktu Pakalpojuma sniegšanu, izņemot gadījumus, kas noteikti šajā Līgumā vai spēkā esošajos tiesību aktos;

2.1.2. Sniegt Pakalpojumu saskaņā ar spēkā esošiem Sabiedrisko pakalpojumu regulēšanas komisijas apstiprinātiem tarifiem un pamatojoties uz Līguma 2. pielikumu. Līguma 2. pielikumu, pamatojoties uz Sabiedrisko pakalpojumu regulēšanas komisijas apstiprinātiem tarifiem, izstrādā un paraksta tikai PSO. Pēc jaunu elektroenerģijas pārvades sistēmas pakalpojumu tarifu apstiprināšanas, elektroenerģijas ražošanas jaudas palielināšanas vai jebkādām citām nepieciešamajām izmaiņām Līguma 2.pielikumā, PSO sagatavo un paraksta atjaunotu Līguma 2.pielikumu un nosūta to RAŽOTĀJAM;

2.1.3. izrakstīt un nosūtīt RAŽOTĀJAM rēķinu par sniegto Pakalpojumu Līguma 3. nodaļā noteiktajos termiņos un kārtībā, ievērojot Līguma Pielikumā Nr.2 minēto;

2.1.4. organizēt robežakta par elektroiekārtas piederības robežas noteikšanu (turpmāk – robežakts) izstrādi, aktualizēšanu un parakstīšanu (Pielikums Nr.3);

2.1.5. nodrošināt Pakalpojuma sniegšanu uz elektroietaišu piederības robežas spēkā esošajos tiesību aktos noteiktajā kvalitātē;

2.1.6. nodrošināt elektroietaišu tehnisko un operatīvo apkalpošanu, ņemot vērā elektroietaišu piederības robežas atbilstoši spēkā esošajiem robežaktiem. Gadījumos, kad elektroietaišu tehniskās vai operatīvās apkalpošanas robežas tiek noteiktas atšķirīgi kā robežaktos, PUSES par to atsevišķi rakstiski vienojas;

2.1.7. pārvades sistēmas tehnoloģiskā traucējuma gadījumā nodrošināt tehnoloģiskā traucējuma novēršanu pēc iespējas ātrāk, taču ne vēlāk kā 12 (divpadsmit) stundu laikā no brīža, kad RAŽOTĀJS ir informējis PSO par Pakalpojuma nesaņemšanu, izņemot gadījumus, kas noteikti šajā Līgumā vai spēkā esošajos tiesību aktos;

2.1.8. informēt RAŽOTĀJU par plānotajiem elektroiekārtu remonta atslēgumiem, kas ietekmē RAŽOTĀJA iespēju saņemt Pakalpojumu atbilstoši nosacījumiem, kas noteikti Pielikumā Nr.1;

2.1.9. saskaņot ar RAŽOTĀJU plānotos remonta atslēguma laikus elektroiekārtai, kas ir PSO operatīvajā pārziņā. Ja nav iespējams vienoties par atslēguma laiku, PSO atslēguma laiku nosaka patstāvīgi un 20 (divdesmit) dienas pirms atslēguma sākuma rakstveidā paziņo par to RAŽOTĀJAM;

2.1.10. organizēt elektroenerģijas komercuzskaiti atbilstoši Pielikuma Nr.5 un Nr.6 nosacījumiem, RAŽOTĀJA saņemtās vai sistēmā nodotās elektroenerģijas uzskaitei uzstādot komercuzskaites mēraparātus Pielikumā Nr.6 norādītajās komercuzskaites ierīkošanas vietās;

2.1.11. komercuzskaites mēraparāta nepareizas darbības, bojājuma vai kļūdas aprēķinos gadījumā veikt pārrēķinu saskaņā ar Pielikuma Nr.5 nosacījumiem;

2.1.12. reizi gadā, bet ne vēlāk kā līdz kārtējā gada 31. janvārim, iesniegt RAŽOTĀJAM sarakstu ar PSO pilnvaroto dispečervadības personālu. Gadījumā ja sarakstā ir veicamas izmaiņas, PSO iesniedz RAŽOTĀJAM jaunu sarakstu 3 (trīs) darba dienu laikā no brīža, kad PSO ir veicis sarakstā izmaiņas;

2.1.13. reizi gadā, bet ne vēlāk kā līdz 31. janvārim, iesniegt RAŽOTĀJAM sarakstu ar PSO pilnvarotajām personām, kuras ir atbildīgas par jebkuriem darbiem ar elektroenerģijas uzskaites iekārtām. Gadījumā, ja sarakstā ir veicamas izmaiņas, PSO iesniedz RAŽOTĀJAM jaunu sarakstu 3 (trīs) darba dienu laikā no brīža, kad PSO ir veicis sarakstā izmaiņas;

2.1.14. saglabāt elektroenerģijas komercuzskaites mēraparātus, kā arī komercuzskaites mēraparātu un pirmsuzskaites ķēžu plombas un līmplombas un mērmaiņu vai pirmsuzskaites elektroaparātu plombas, nekavējoties ziņot RAŽOTĀJAM par elektroenerģijas komercuzskaites mēraparātu, pirmsuzskaites un uzskaites ķēžu un plombu bojājumiem;

2.1.15. nodrošināt, ka lietošanā esošā uzskaites mēraparatūra (skaitītāji un mērmaiņi) ir verificēta, atbilstoši tiesību aktu prasībām, kā arī ievērojot Pielikumā Nr. 5 ietvertos nosacījumus;

2.1.16. gadījumā, ja RAŽOTĀJAM nav spēkā esoša līguma par balansēšanas pakalpojuma saņemšanu laika periodam, kad RAŽOTĀJAM tiek pievadīta elektroenerģija no pārvades sistēmas, sniegt RAŽOTĀJAM balansēšanas pakalpojumu Elektroenerģijas tirdzniecības un lietošanas noteikumos noteiktā kārtībā;

2.1.17. izstrādāt elektroenerģijas uzskaites shēmu (Pielikums Nr.6). Ja elektroenerģijas uzskaites shēmā tiek veiktas izmaiņas, PSO tās rakstveidā saskaņo ar RAŽOTĀJU un pievieno šim Līgumam kā atjaunotu Pielikumu Nr.6;

2.1.18. izstrādāt elektroenerģijas sistēmas elektroiekārtu operatīvās piederības sarakstu (Pielikums Nr.7);

2.1.19. sniegt skaidrojumu par elektroenerģijas pārtraukumiem pārvades sistēmā pēc RAŽOTĀJA pieprasījuma.

2.1.20. informēt RAŽOTĀJU, nosūtot RAŽOTĀJAM paziņojumu, ja PSO konstatējis, ka RAŽOTĀJS neizpilda uz to attiecināmās Tīkla kodeksa elektroenerģijas nozarē vai Komisijas 2016.gada 14.aprīļa Regulas Nr.2016/631, ar ko izveido tīkla kodeksu par ģeneratoriem piemērojamajām tīkla pieslēguma prasībām (turpmāk - Regula), prasības, un uzdot novērst konstatēto neatbilstību PSO paziņojumā noteiktajā termiņā.

2.2. RAŽOTĀJA pienākumi:

2.2.1. nodrošināt, lai tā pārdotās elektroenerģijas daudzums katrā tirdzniecības intervālā atbilstu sistēmā nodotās elektroenerģijas daudzumam un nopirktās elektroenerģijas daudzums atbilstu no sistēmas saņemtās elektroenerģijas daudzumam;

2.2.2. iesniegt PSO informāciju par elektroenerģijas tirgotāju un balansēšanas pakalpojuma sniedzēju (Pielikums Nr.4) un, gadījumā, ja RAŽOTĀJS deleģē elektroenerģijas tirgotāju norēķināties par Pakalpojumu, palīgpakalpojumiem un obligātā iepirkuma komponentēm, informāciju par šādu deleģējumu elektroenerģijas tirgotājam (Pielikums Nr.8);

2.2.3. Līguma 3.nodaļā noteiktajos termiņos un kārtībā pilnā apmērā apmaksāt izrakstītos rēķinus par saņemto Pakalpojumu;

2.2.4. apmaksāt līgumsodu par rēķinā norādītā samaksas termiņa nokavējumu Līguma 3.nodaļā noteiktajos gadījumos un kārtībā;

2.2.5. nodrošināt līdzdalību PSO dispečervadības procesā, nozīmējot kvalificētu operatīvo personālu un nodrošinot tehniskos līdzekļus, saskaņā ar tiesību aktu, t.sk. Tīkla kodeksa elektroenerģijas nozarē, prasībām;

2.2.6. reizi gadā, bet ne vēlāk kā līdz kārtējā gada 31. janvārim, iesniegt PSO sarakstu par personām, kuras ir atbildīgas par dispečervadības procesu no RAŽOTĀJA puses. Gadījumā ja sarakstā ir veicamas izmaiņas, RAŽOTĀJS iesniedz PSO jaunu sarakstu 3 (trīs) darba dienu laikā no brīža, kad RAŽOTĀJS ir veicis sarakstā izmaiņas;

2.2.7. reizi gadā, bet ne vēlāk kā līdz kārtējā gada 31. janvārim, iesniegt PSO sarakstu par personām, kuras ir atbildīgas par jebkuriem darbiem ar elektroenerģijas uzskaites iekārtām. Iesaistītā personāla izmaiņu gadījumā RAŽOTĀJS izdara sarakstā izmaiņas un 3 (trīs) darba dienu laikā iesniedz PSO jaunu sarakstu;

2.2.8. nodrošināt PSO pilnvarotiem darbiniekiem,uzrādot dienesta apliecību, netraucētu piekļūšanu RAŽOTĀJA elektroiekārtām, Līguma nosacījumu un komercuzskaites darbības kontrolei, kā arī piekļūšanu (arī piebraukšanu ar autotransportu un citiem tehniskajiem līdzekļiem) RAŽOTĀJA teritorijā vai telpās izvietotām PSO elektroiekārtām jebkurā diennakts laikā, lai veiktu bojājumu novēršanu, apskati un remontu;

2.2.9. elektroenerģijas komercuzskaites mēraparāta nepareizas darbības, bojājuma vai kļūdas aprēķinos gadījumā apmaksāt rēķinu saskaņā ar Pielikuma Nr.5 nosacījumiem;

2.2.10. ar savu darbību neradīt tiesību aktos noteikto elektroenerģijas kvalitātes rādītāju pazemināšanos, kas traucē citu lietotāju vai PSO elektroietaišu normālu darbu. PSO, konstatējot elektroenerģijas kvalitātes pazemināšanos RAŽOTĀJA vainas dēļ, par šādu stāvokli informē RAŽOTĀJU un, ja nav panākta cita rakstiska vienošanās vai tā no RAŽOTĀJA puses nav izpildīta, PSO ir tiesības nekavējoties atslēgt RAŽOTĀJA elektroietaises no pārvades tīkla un pārtraukt Pakalpojumu sniegšanu;

2.2.11. nekavējoties, bet ne vēlāk kā 3 (trīs) darba dienu laikā informēt PSO par sava uzņēmuma juridiskā statusa (tajā skaitā arī par uzsāktu (pasludinātu) maksātnespējas procesu, uzsāktu (ierosinātu) tiesiskās aizsardzības procesu, uzsāktu likvidāciju vai reorganizāciju) un ar elektroenerģijas patēriņu vai izstrādi saistīto objektu īpašuma vai lietošanas tiesību maiņu un veikt nepieciešamās izmaiņas šajā Līgumā;

2.2.12. veikt savu elektroietaišu tehnisko un operatīvo apkalpošanu atbilstoši elektroietaišu piederības robežām, kuras nostiprinātas spēkā esošajos robežaktos. RAŽOTĀJA elektroietaišu, kas izvietotas PSO valdījumā esošā teritorijā, tehnisko apkalpošanu RAŽOTĀJA personāls veic saskaņā ar "Instrukcija par darbuzņēmēju darba organizāciju AS "Augstsprieguma tīkls" darbā esošās elektroietaisēs un to aizsargjoslās", kas publicēta PSO tīmekļa vietnē;

2.2.13. saglabāt elektroenerģijas komercuzskaites mēraparātus, kā arī komercuzskaites mēraparātu un pirmsuzskaites ķēžu plombas un līmplombas un mērmaiņu vai pirmsuzskaites elektroaparātu plombas, nekavējoties ziņot PSO par elektroenerģijas komercuzskaites mēraparātu, pirmsuzskaites un uzskaites ķēžu un plombu bojājumiem;

2.2.14. nodrošināt PSO nepieciešamo informāciju releju aizsardzības un automātikas iestatījumu izstrādei;

2.2.15. nodrošināt datu apmaiņu ar PSO dispečervadības sistēmu;

2.2.16. ievērot PSO izstrādāto un apstiprināto D tipa elektroenerģijas ražošanas moduļu, pieprasījumietaišu un sadales ietaišu ekspluatācijas paziņošanas procedūras kārtību un Testēšanas kārtību;

2.2.17. visā šī Līguma darbības laikā nodrošināt Tīkla kodeksa elektroenerģijas nozarē un Regulas prasību izpildi.

2.3. PSO tiesības:

2.3.1. pieļaut sniegtā Pakalpojuma pārtraukumu ilgāk par 12 (divpadsmit) stundām šādos gadījumos:

2.3.1.1. ir konstatēti pārvades sistēmas elementu bojājumi, kas radušies nepārvaramas varas rezultātā, kā arī RAŽOTĀJA personāla vai trešo personu apzinātas vai neapzinātas darbības rezultātā;

2.3.1.2. elektroenerģijas piegāde vai pārvade ir ierobežota vai pārtraukta atbilstoši ierobežojumu vai atslēgumu grafikam vai Enerģētikas likumā noteiktajā kārtībā izsludinātas enerģētiskās krīzes laikā.

2.3.2. ierobežot RAŽOTĀJAM pārdotās vai patērētās elektroenerģijas daudzumu pārvades sistēmas elementu bojājumu gadījumos, ja tas apdraud pārvades sistēmas darbību;

2.3.3. izmantot RAŽOTĀJA datus pārvades sistēmas drošuma un sistēmas atbilstības novērtēšanai, šo informāciju publicējot tikai tādā veidā, lai saglabātu RAŽOTĀJA komerciāli jūtīgas (konfidenciālas) informācijas neizpaušanu, izņemot, ja to pieļauj Līguma 6.7. punktā noteiktie gadījumi. Par komerciāli jūtīgu un konfidenciālu uzskatāma šāda RAŽOTĀJA informācija: RAŽOTĀJA PSO iesniegtie RAŽOTĀJA iekārtu remontgrafiki un RAŽOTĀJA elektrostaciju elektroenerģijas ražošanas grafiki;

2.3.4. pieprasīt no RAŽOTĀJA informāciju par tā elektroiekārtu pārbaudes veikšanu, lai pārliecinātos par atbilstību tiesību aktu, t.sk. Tīkla kodeksa elektroenerģijas nozarē un Regulas, un Sabiedrisko pakalpojumu regulēšanas komisijas lēmumu prasībām;

2.3.5. veikt citas darbības, kuras paredz PSO saistošie Latvijas Republikas un Eiropas Savienības tiesību akti un/vai šis Līgums;

2.4. RAŽOTĀJA tiesības:

2.4.1.pieprasīt PSO informāciju par bojājumu novēršanas gaitu un Pakalpojumu sniegšanas atjaunošanas beigu termiņiem;

2.4.2. deleģēt elektroenerģijas tirgotāju norēķināties ar PSO par Pakalpojumu, palīgpakalpojumiem un obligātā iepirkuma komponentēm (deleģējumu var attiecināt gan uz norēķiniem par jaudas maksu elektroenerģijas ražotājiem, gan maksu par pievadīto elektroenerģiju no pārvades sistēmas).

2.4.3. līdz katra mēneša trešās darba dienas plkst. 15:00 sniegt pamatotus iebildumus par pārvadītās elektroenerģijas apjomu iepriekšējā periodā;

**3. NORĒĶINU KĀRTĪBA**

3.1. Norēķinu periods ir viens kalendārais mēnesis.

3.2. Par Norēķinu periodā sniegtajiem pakalpojumiem, pamatojoties uz komercuzskaites mēraparātu rādījumiem, ne vēlāk kā līdz nākošā mēneša otrās darba dienas beigām PSO sastāda, apstiprina un uz šādu adresi: [e-pasta adrese] nosūta RAŽOTĀJAM aktu. Akts uzskatāms par abpusēji saskaņotu, ja saskaņā ar Līguma 2.4.3. punktā noteikto RAŽOTĀJS nesniedz pamatotus iebildumus pret to.

3.3. Pamatojoties uz aktu, PSO izraksta un līdz nākošā mēneša 15.datumam izsūta RAŽOTĀJAM rēķinu par norēķinu periodā sniegto Pakalpojumu, ietverot tajā norēķinus par jaudas maksu elektroenerģijas ražotājiem un maksu par pievadīto elektroenerģijas no pārvades sistēmas, kā arī norēķinus, kas izriet no Līguma 5.3. un 5.4. punkta.

3.4. PSO izrakstītajos rēķinos, kas sagatavoti elektroniski, personas paraksts tiek aizstāts ar tā elektronisko apliecinājumu (autorizāciju). Elektroniski sagatavotie rēķini tiek nosūtīti RAŽOTĀJAM uz šādu adresi: [e-pasta adrese]. Rēķins tiek uzskatīts par saņemtu nākamajā darba dienā pēc tā nosūtīšanas uz šajā punktā norādīto e-pasta adresi.

3.5. RAŽOTĀJAM PSO izrakstītie rēķini par norēķinu periodā sniegto Pakalpojumu jāapmaksā līdz nākamā mēneša pēdējai darba dienai vai arī Puses rakstveidā vienojas par savstarpējo prasījumu ieskaitu. Rēķina apmaksas datums ir naudas ieskaitīšanas diena PSO bankas kontā. Ja Pušu starpā ir noslēgta vienošanās, kas paredz savstarpējo prasījumu ieskaitu, tad rēķinu apmaksa tiek veikta saskaņā ar minēto vienošanos.

3.6. Ja RAŽOTĀJS nav laikā apmaksājis rēķinu, tad PSO ir tiesības pieprasīt RAŽOTĀJAM apmaksāt līgumsodu 0,05% apmērā no neapmaksātas summas par katru nokavēto dienu, bet ne vairāk kā 10% no nesamaksātās summas.

3.7. Ja RAŽOTĀJAM ir parāds par saņemtajiem pakalpojumiem, tad tā kārtējā maksājuma summa pirmkārt tiek ieskaitīta līgumsoda un parāda dzēšanai.

3.8. Gadījumā, ja RAŽOTĀJS ir deleģējis elektroenerģijas tirgotāju norēķināties ar PSO par sniegto Pakalpojumu, palīgpakalpojumiem un obligātā iepirkuma komponentēm, atbilstošie rēķini par sniegtajiem pakalpojumiem tiek izrakstīti RAŽOTĀJA izvēlētajam elektroenerģijas tirgotājam. Ja PSO Sistēmas lietošanas līgumā ar elektroenerģijas tirgotāju noteiktā termiņā nesaņem pilnu samaksu, PSO par to informē RAŽOTĀJU un RAŽOTĀJA pienākums ir norēķināties ar PSO par sniegto Pakalpojumu, palīgpakalpojumiem un obligātā iepirkuma komponentēm. Šāda norēķināšanas RAŽOTĀJAM jāveic 20 (divdesmit) dienu termiņā pēc atbilstoša PSO pieprasījuma saņemšanas.

3.9. Gadījumā, ja RAŽOTĀJS vēlas mainīt elektroenerģijas tirgotāju, kuram ir deleģējis veikt norēķinus par PSO sniegto Pakalpojumu, palīgpakalpojumiem un obligātā iepirkuma komponentēm, vai vēlas veikt norēķinus tieši ar PSO, RAŽOTĀJS par to rakstiski informē PSO Ministru kabineta 2014.gada 21.janvāra noteikumos Nr.50 "Elektroenerģijas tirdzniecības un lietošanas noteikumi" noteiktajā termiņā, norādot tiesību subjektu, kas turpmāk veiks norēķinus par PSO sniegtajiem pakalpojumiem.

3.10. RAŽOTĀJA uzstādītā elektroenerģijas ražošanas jauda noteikta Līguma 2.pielikumā. Gadījumā, ja RAŽOTĀJS palielina elektroenerģijas ražošanas jaudu, norēķinus, ņemot vērā RAŽOTĀJA palielināto RAŽOŠANAS jaudu, uzsāk ar dienu, kad PSO izsniedzis pagaidu ekspluatācijas paziņojumu un PSO atbilstoši atjaunojis Līguma 2.pielikumu.

3.11. Norēķinus par obligātā iepirkuma komponentēm veic atbilstoši Sabiedrisko pakalpojumu regulēšanas komisijas pieņemtajiem lēmumiem un RAŽOTĀJA deklarētajai pieslēguma pašpatēriņa jaudai, kas noteikta Līguma 2.pielikumā.

**4. PUŠU ATBILDĪBA UN SANKCIJAS**

4.1. PSO atlīdzina RAŽOTĀJA tiešos zaudējumus gadījumos, kad nepamatoti nav izpildīts šī Līguma 2.1.7.punktā minētais pienākums, atbilstoši PSO radītajam RAŽOTĀJA mantas vērtības samazinājumam. Zaudējumu atlīdzības maksimālā summa nevar pārsniegt RAŽOTĀJA mēneša vidējā maksājuma par Pakalpojumu apmēru.

4.2. RAŽOTĀJS atlīdzina:

4.2.1. tiesību aktos noteiktajā kārtībā PSO radītos zaudējumus, ja noteiktā elektroenerģijas patēriņa vai izstrādes neievērošana, vai RAŽOTĀJA elektroiekārtu bojājumi izraisījuši PSO vai citu lietotāju elektrotīklu bojājumus vai darbības traucējumus;

4.2.2. ar komercuzskaites atjaunošanu saistītos izdevumus atbilstoši PSO veiktajam pārrēķinam par neuzskaitīto Pakalpojumu apjomu saskaņā ar Līguma Pielikumu Nr.5, ja RAŽOTĀJA darbības rezultātā ir ierobežots saņemtā Pakalpojuma apjoms.

**5. ĪPAŠIE NOTEIKUMI**

5.1. RAŽOTĀJA ģenerējošo iekārtu modernizācija, aprīkojuma nomaiņa vai jaunu ģenerējošo iekārtu pieslēgšana pieļaujama pēc saskaņošanas ar PSO atbilstoši PSO izstrādāto un apstiprināto dokumentu, tiesību aktu un Sabiedrisko pakalpojumu regulēšanas komisijas pieņemto lēmumu prasībām.

5.2. PSO ir tiesīgs ierobežot, pārtraukt vai atteikt RAŽOTĀJA elektroenerģijas pārvadi, ja pārvade nav iespējama vai arī tā apdraud pārvades sistēmas stabilu darbības režīmu.

5.3. RAŽOTĀJA iekārtu avārijas un tehnoloģiskos traucējumus uzskaita un izmeklē RAŽOTĀJS, ja nepieciešams, pieaicinot PSO pārstāvi. Pārvades sistēmas avārijas un tehnoloģiskos traucējumus uzskaita un izmeklē PSO, ja nepieciešams, pieaicinot RAŽOTĀJA pārstāvi. Ja tehnoloģisko traucējumu izsaukušas abu PUŠU personāla darbības, traucējumu izmeklē komisija, kurā piedalās abu PUŠU pārstāvji. Tehnoloģisko traucējumu izmeklēšanas tiek veiktas attiecīgo darbu regulējošos noteikumos, nolikumos un citos spēkā esošajos tiesību aktos noteiktajā kārtībā. Visos gadījumos abu PUŠU pārstāvji ir tiesīgi piedalīties tehnoloģisko traucējumu izmeklēšanā.

5.3. RAŽOTĀJAM laikā, kad netiek ražota elektroenerģija, ir pienākums norēķināties par patērēto reaktīvo enerģiju, ja tirdzniecības intervālā tg φ ir lielāks par 0,4 (jaudas koeficients cos φ < 0,929), atbilstoši maksai 0,004 EUR/kVArh.

5.4. RAŽOTĀJAM laikā, kad netiek ražota elektroenerģija, nav pieļaujams nodot reaktīvo enerģiju PSO tīklā un, ja PSO tirdzniecības intervālā konstatē reaktīvās enerģijas nodošanu sistēmā, RAŽOTĀJAM ir pienākums samaksāt par visu šajā laikā PSO tīklā nodoto reaktīvo enerģiju atbilstoši maksai 0,013 EUR/kVArh.

5.5. Gadījumā, ja RAŽOTĀJS nav šajā līgumā noteiktā kārtībā apmaksājis PSO rēķinus un ar RAŽOTĀJU nav panākta rakstiska vienošanās, PSO ir tiesīgs atslēgt RAŽOTĀJA elektroiekārtas no PSO elektrotīkla un pārtraukt Pakalpojumu sniegšanu, par to 10 (desmit) darba dienas iepriekš rakstiski brīdinot RAŽOTĀJU.

5.6. Gadījumā, ja RAŽOTĀJA elektroiekārtas Līguma 5.5.punktā noteiktajā kārtībā ir atslēgtas no pārvades tīkla un RAŽOTĀJS trīs mēnešu laikā nav apmaksājis parādu un elektroenerģijas piegādes atjaunošanas izdevumus, PSO ir tiesīgs, iepriekš rakstiski brīdinot RAŽOTĀJU, vienpusēji izbeigt šo Līgumu.

5.7. Gadījumā, ja RAŽOTĀJS ar savu darbību (bezdarbību) ir radījis elektroenerģijas kvalitātes rādītāju pazemināšanos, kas traucē citu lietotāju vai PSO lietošanā esošu elektroietaišu normālu darbu, un starp PUSĒM nav panākta vienošanās par traucējumu novēršanu vai tā no RAŽOTĀJA puses nav izpildīta, PSO ir tiesības nekavējoties atslēgt RAŽOTĀJA elektroietaises no pārvades tīkla un pārtraukt Pakalpojuma sniegšanu.

5.8. RAŽOTĀJA elektroietaišu pieslēgšana PSO elektrotīklam Līguma 5.5.punktā norādītajā gadījumā iespējama pēc parāda apmaksas, bet Līguma 5.7. punktā norādītajā gadījumā – pēc traucējumu vai neatbilstības novēršanas saskaņā ar tiesību aktu prasībām.

5.9. PUSES savās attiecībās piemēro Latvijas Elektrotehniskās Komisijas energostandartus un citus PUSĒM saistošos tiesību aktus.

5.10. Visā Līguma darbības laikā RAŽOTĀJAM ir pienākums nodrošināt PSO izsniegto tehnisko noteikumu prasību izpildi RAŽOTĀJA objektos. PSO izdotie tehniskie noteikumi (Pielikums Nr.10) ir neatņemama šī Līguma sastāvdaļa.

**6. LĪGUMA TERMIŅŠ UN CITI NOTEIKUMI**

6.1. Visos Līgumā neatrunātajos gadījumos PUSES rīkojas saskaņā ar tiesību aktu prasībām.

6.2. Līgums stājas spēkā no Līguma abpusējas parakstīšanas brīža un ir spēkā līdz [datums]. Ja kāda no PUSĒM 30 (trīsdesmit) dienas pirms Līguma termiņa beigām nepaziņo par Līguma darbības izbeigšanu, tad tiek uzskatīts, ka Līgums bez atsevišķas PUŠU rakstveida vienošanās parakstīšanas tiek pagarināts uz katru nākamo kalendāro gadu.

6.3. Visi Līguma grozījumi un papildinājumi ir sastādāmi, PUSĒM rakstiski vienojoties, un tie stājas spēkā pēc to abpusējas parakstīšanas, tie ir pievienojami Līgumam kā pielikumi un kļūst par tā neatņemamu sastāvdaļu.

6.4. Ja uz Līguma parakstīšanas dienu spēkā esošajos tiesību aktos tiks veiktas izmaiņas, kas būs pretrunā šī Līguma noteikumiem, tad attiecīgie Līguma noteikumi zaudēs spēku un PUSĒM būs jāvadās pēc spēkā esošiem tiesību aktiem.

6.5. Neviena no PUSĒM nav tiesīga bez otras PUSES rakstiskas piekrišanas nodot kādu no šajā Līgumā paredzētajām tiesībām vai saistībām vai tās izpildi trešajām personām, izņemot gadījumus, kad PUSES saistības pārņem tās likumīgais tiesību un pienākumu pārņēmējs.

6.6. Līgums kopā ar pielikumiem ir parakstīts ar drošu elektronisku parakstu un satur laika zīmogu. Līguma parakstīšanas datums ir pēdējā pievienotā droša elektroniskā paraksta un tā laika zīmoga datums.

6.7. PUSES apņemas neizmantot pretēji otras PUSES interesēm un neizpaust un neizplatīt trešajām personām bez otras PUSES rakstiskas piekrišanas šī Līguma noteikumus vai citu Līguma izpildes gaitā iegūtu informāciju, izņemot ja:

6.7.1. informācijas atklāšana vai izmantošanu paredz attiecīgajai PUSEI saistošie tiesību akti (tajā skaitā, bet ne tikai, ja informācija saskaņā ar saistošajiem tiesību aktiem ir izpaužama kompetentai valsts vai pašvaldības institūcijai pēc tās pieprasījuma), tomēr PUSES apņemas savstarpēji konsultēties, cik tas ir saprātīgi nepieciešams un nepārkāpj saistošos tiesību aktus, lai rīkotos atbilstoši šādai prasībai;

6.7.2. informācijas atklāšanu vai izmantošana ir nepieciešama tiesas procesam, kas izriet vai ir saistīts ar šo Līgumu;

6.7.3. informācijas atklāšana ir nepieciešama banku iestādēm, PUŠU konsultantiem un apakšuzņēmējiem, kam PUSES atklāj informāciju ar mērķi sagatavot un/vai izpildīt šo Līgumu, kā arī izpildīt šeit paredzētās saistības, nodrošinot, ka šādas banku iestādes, konsultanti un apakšuzņēmēji saglabā informācijas konfidencialitāti tādā pašā apmērā, kā tas ir saistoši informāciju atklājošai PUSEI saskaņā ar šī Līguma noteikumiem;

6.7.4. informācija jau ir publiski pieejama citu iemeslu dēļ, nevis kādas PUSES pieļauta pārkāpuma rezultātā.

**7. NEPĀRVARAMA VARA**

7.1. Neviena no PUSĒM netiks uzskatīta par atbildīgu, ja kāda šī Līguma noteikumu izpildi tieši aizkavē vai padara neiespējamu nepārvaramas varas apstākļi, kas atrodas ārpus tās PUSES ietekmes, kuras rīcība tiek traucēta, un PUSE nav spējīga tos novērst, pielietojot saprātīgas pūles un jebkādas tiesiskas tās rīcībā esošas metodes. Šādi apstākļi ietver dabas katastrofas (ugunsgrēki, plūdi, zemestrīces u.c.), sociālos konfliktus (streiki, boikoti, militāras operācijas, blokāde, teroristu uzbrukumi u.c.), iekšēju vai ārēju apstākļu izraisīta ārkārtas situācija, krīze elektroenerģijas sistēmā vai enerģētiskā krīze, kas rada Puses vai Pušu funkciju izpildes piespiedu daļēju ierobežojumu vai pārtraukumu u.c..

7.2. PUSEI, kura atsaucas uz nepārvaramas varas apstākļiem kā saistību izpildes apgrūtinājumu vai neiespējamības apstākli, par to rakstveidā jāziņo otrai PUSEI, norādot nepārvaramās varas apstākļus, to iestāšanās laiku un iespējamo izbeigšanos ne vēlāk kā 5 (piecu) darba dienu laikā, skaitot no dienas, kad šie apstākļi iestājušies, vai citā iespējami īsā termiņā, ja nepārvaramas apstākļu dēļ paziņošana 5 (piecu) darba dienu laikā nav iespējama.

7.3. Pēc nepārvaramās varas apstākļu izbeigšanās PUSES savstarpējā protokolā vienojas par turpmāko rīcību. Gadījumā, ja nepārvaramas varas apstākļi turpinās ilgāk par 1 (vienu) mēnesi un būtiski ietekmē kādas PUSES spēju izpildīt šajā Līgumā noteiktās saistības, tad otra PUSE ir tiesīga pārtraukt šī Līguma darbību, iesniedzot par to rakstisku paziņojumu.

**8. STRĪDU IZŠĶIRŠANA**

8.1. Strīdi, kas radušies Līguma izpildes gaitā, ja pusēm, savstarpēji vienojoties, nav izdevies tos izšķirt, tiek izšķirti Latvijas Republikas tiesību aktos noteiktajā kārtībā vispārējās jurisdikcijas tiesā.

**9. PUŠU KONTAKTPERSONAS**

9.1. No PSO puses:

9.1.1. ar tiesībām parakstīt (tajā skaitā arī elektroniski) šajā Līgumā minētos dokumentus – PSO valdes loceklis.

9.1.2. Citu Līgumā noteikto jautājumu risināšanai – PSO Sistēmvadības departamenta vadītājs, Sistēmvadības departamenta Dispečeru dienesta vadītājs vai Elektroenerģijas uzskaites dienesta vadītājs.

9.2. No RAŽOTĀJA puses:

9.2.1. ar tiesībām parakstīt (tajā skaitā arī elektroniski) šo Līgumu un Līgumā minētos pielikumus – [amats, vārds, uzvārds].

9.2.2. Līgumā noteikto citu jautājumu risināšana – [amats, vārds, uzvārds].

**10. LĪGUMA PIELIKUMI**

10.1. Pielikums Nr.1. Nolikums par operatīvajām attiecībām starp PSO un RAŽOTĀJU.

10.2. Pielikums Nr.2. Pieslēguma vieta pārvades tīklā.

10.3. Pielikums Nr.3. Robežakts par elektroiekārtas piederības robežas noteikšanu.

10.4. Pielikums Nr.4. Informācija par elektroenerģijas tirgotāju un balansēšanas pakalpojuma sniedzēju.

10.5. Pielikums Nr.5. Elektroenerģijas komercuzskaites organizēšanas kārtība pārvades sistēmā.

10.6. Pielikums Nr.6. Elektroenerģijas uzskaites shēma.

10.7. Pielikums Nr.7. Elektroiekārtas operatīvās piederības saraksts.

10.8. Pielikums Nr.8. Informācija par Pakalpojuma, palīgpakalpojumu un obligātās komponentes norēķinu deleģējumu elektroenerģijas tirgotājam.

10.9. Pielikums Nr.9. Informācijas apmaiņa.

10.10. Pielikums Nr.10. PSO izsniegtie tehniskie noteikumi.

**11. PUŠU JURIDISKĀS ADRESES, BANKU REKVIZĪTI, PARAKSTI**

|  |  |
| --- | --- |
| **PSO:**  **AS "Augstsprieguma tīkls"**  Dārzciema iela 86, Rīga, LV-1073  Vienotais Reģ.Nr.40003575567  PVN LV 40003575567  SEB Banka  Bankas konts  LV55UNLA0050000858505  SWIFT: UNLALV2X  .........................................................  **Valdes loceklis G.Junghāns**  .........................................................  **Valdes loceklis A.Daugulis** | [komersanta nosaukums]**:**  [komersanta rekvizīti]    .........................................................  **[amats, vārds, uzvārds]**  .........................................................  **[amats, vārds, uzvārds]** |